Զոուի Դեշանել

Զոուի Քլեր Դեշանել (, ), ամերիկացի դերասանուհի և երգչուհի։ Դեշանելը կինոյում դեբյուտ է ունեցել 1999 թվականին «Բժիշկ Մամֆորդ» ֆիլմում խաղացած դերով, որին հաջորդել է Քեմերոն Քրոուի «Գրեթե հայտնի» (2000) կիսաինքնակենսագրական երաժշտական դրամայում խաղացած Անիտա Միլերի դերը։ Շուտով Զոուին հայտնի է դարձել իր երկրորդական պլանի դերերով այնպիսի ֆիլմերում, ինչպիսիք են «Լավ աղջիկ» (2002), «Էլֆ» (2003), «Սեր և այլ անախորժություններ» (2006), «Կամուրջ դեպի Տերաբիթիա»(2007), «Երևույթ» (2008) ֆիլմերը։ Այս ֆիլմերից հետո նա սկսել է ստանալ գլխավոր դերեր, այդ թվում «Միշտ ասա «Այո»» (2008) և «Ամռան 500 օր» (2009) ֆիլմերում։ 2011-2015 թվականներին Fox հեռուստաալիքի «Նորեկ» հեռուստասերիալում Դեշանելը խաղացել է Ջեսիկա Դեյի դերը։

2001 թվականից սկսած մի քանի տարի Դեշանելը իր դերասանուհի ընկերուհու՝ Սամանտա Շելթոնի հետ կատարել է ջազ-կաբարեի «If All the Stars Were Pretty Babies» համարը։ Նա նվագում է ստեղնաշարային և հարվածային գործիքներ, բանջո և ուկուլելե։ 2006 թվականին She & Him կեղծանվամբ Դեշանելն ու Մեթ Ուորդը դուետով ձայնագրել են իրենց դեբյուտային Volume One ալբոմը, որը թողարկվել է 2008 թվականի մարտին։ Նրանց երկրորդ Volume Two ալբոմը թողարկվել է 2010 թվականի մարտին։ 2011 թվականին նրանք թողարկել են A Very She & Him Christmas ամանորյա ալբոմը, իսկ 2013 թվականին՝ Volume 3 ալբոմը։ Բացի դրանից, Դեշանելը հաճախ է երգում իր ֆիլմերում։

Վաղ տարիներ 
Զոուի Դեշանելը ծնվել է 1980 թվականին Լոս Անջելեսում՝ «Օսկար» մրցանակի առաջադրված օպերատոր և ռեժիսոր Քալեբ Դեշանելի և դերասանուհի Մերի Ջո Դեշանելի ընտանիքում (նկարահանվել է «Թվին Փիքս» հեռուստասերիալում)։ Նրա հորական պապը եղել է Ուլենի ֆրանսիացի․ նա ունի նաև շվեցարական, հոլանդական, անգլիական, իռլանդական և այլ արմատներ։ Զոուին դաստիարակվել է որպես կաթոլիկ։ Նրան անվանել են ի պատիվ Ջերոմ Դեյվիդ Սելինջերի «Ֆրենի և Զոուի» (1961) պատմվածքի հերոսուհու։ Զոուիի ավագ քույրը՝ Էմիլի Դեշանելը, նույնպես դերասանուհի է և նկարահանվել է «Ոսկորներ» հեռուստասերիալում։

Դեշանելն ապրել է Լոս Անջելեսում, բայց մանկության մեծ մասն անցկացրել է ուղևորությունների մեջ, քանի որ նրա հայրը ֆիլմեր էր նկարահանում բնության գրկում։ Ավելի ուշ նա ասել է, որ «ատել է բոլոր ուղևորությունները․․․ Ես հիմա շատ ուրախ եմ, որ ունեմ փորձ, բայց այդ ժամանակ ես ինձ դժբախտ էի զգում Լոս Անջելեսի ընկերների հետ բաժանման և այնպիսի վայրեր տեղափոխվելու համար, որտեղ չկար իմ սիրած սնունդը և սովորական իրեր»։ Նա սովորել է Սանտա Մոնիկայի (Կալիֆոռնիա) մասնավոր նախապատրաստական դպրոցում, որտեղ ծաոթացել է ապագա գործընկերների՝ Ջեյք Ջիլենհոլի և Քեյթ Հադսոնի հետ։ Դպրոցում զբաղվել է երգեցողությամբ՝ պլանավորելով շաունակել կարիերան երաժշտական թատրոնում։ Զոուին ընդունվել է Հյուսիսարևմտյան համալսարան, բայց ինը ամիս անց լքել է այն հանուն կինոկարիերայի։

Կարիերա

Կինո 
Դեշանելը հյուրային դեր է խաղացել «Վերոնիկայի սալոնը» (1998) հեռուստասերիալում, ինչից հետո 1999 թվականին դեբյուտ է ունեցել կինոյում՝ Լոուրենս Կեզդանի «Բժիշկ Մամֆորդ» կատակերգությունում։ Ավելի ուշ միևնույն տարում նա նկարահանվել է (չի երգել) The Offspring խմբի «She’s Got Issues» տեսահոլովակում։ Իր երկրորդ ֆիլմում՝ Քեմերոն Քրոուի «Գրեթե հայտնի» (2000) կիսաինքնակենսագրական երաժշտական դրամայում, Դեշանելը խաղացել է Անիտա Միլերի՝ գլխավոր հերոսի պրոբլեմատիկ ավագ քրոջ դերը։ Ֆիլմն արժանացել է քննադատների հավանությանը, բայց չի ունեցել դրամարկղային հաջողություն։ Նա նաև կատարել է Ջիմի Ֆելոնի ընկերուհու դերը վերջինիս «Idiot Boyfriend» տեսահոլովակում։

Դեշանելը խաղացել է երկրորդական դերեր այնպիսի ֆիլմերում, ինչպիսիք են «Մոլագար» (2001) (Դոն Չիդլի և Ջոզեֆ Գորդոն-Լևիթի հետ), «Լավ աղջիկ» (2002) (Ջենիֆեր Էնիսթոնի և Ջեյք Ջիլենհոլի հետ), «Լքվածը» (2002) (Քեյթի Հոլմսի և Բենջամին Բրեթի հետ), «Մեծ անախորժություններ» (2002) (Թիմ Ալենի և Ռենե Ռուսսոյի հետ) ֆիլմերը։ 2002 թվականին վերջին The New York Times հրատարակչությունը գրել է Դեշանելի մասին որպես «ամենապահանջված երիտասարդ հոլիվուդյան աստղերից մեկի», իսկ Los Angeles Times հրատարակչությունը 2003 թվականի սկզբին գրել է, որ Դեշանելը հայտնի է դարձել գլխավոր հերոսի լավագույն ընկերուհու իր «անվրդով, խոցող և առանձնացող խաղի» շնորհիվ։

2002 թվականին Դեշանելը նկարահանվել է «Ֆրեյզեր» սիթքոմում՝ խաղալով Ջենի՝ Ռոզի անենթակա զարմուհու դերը 10-րդ եթերաշրջանի «Kissing Cousin» էպիզոդում։ Միևնույն տարում հայտնվել է «Նոր տղա» ֆիլմում՝ խաղալով գլխավոր հերոսի խմբի կիթառահարի՝ Նորայի դերը։

Մի քանի երկրորդական դերերից հրաժարվելուց հետո Դեշանելը խաղացել է իր առաջին գլխավոր դերը «Բոլոր իսկական աղջիկները» ֆիլմում (2003)։ Սեքսուալ 18-ամյա կույսի՝ Նոելի դերի կատարումն արժանացել է քննադատների հավանությանը, և նա առաջադրվել է «Անկախ ոգի» մրցանակին լավագույն կանացի դերի համար։ Ավելի ուշ՝ 2003 թվականին, Դեշանելը նկարահանվել է «Էլֆ» կատակերգությունում՝ խաղալով ունիվերմագի անվրդով աշխատակցուհու դերը։

2004 թվականին Դեշանելը նկարահանվել է «Խելագար հուղարկավորություն» ֆիլմում, իսկ 2005 թվականին խաղացել է Թրիլանի դերը Դուգլաս Ադամսի գիտաֆանտաստիկ վեպի էկրանավորման մեջ։ Նաև 2005 թվականին «Ապրելով ձմեռ» ֆիլմում խաղացել է գլխավոր հերոսուհու՝ Ռիզ Հոլդենի դերը։ 2006 թվականին Դեշանելը «Սեր և այլ անախորժություններ» ֆիլմում (2006) խաղացել է նևրոզային հարևանուհու՝ Սառա Ջեսիկա Փարքերի դերը։ 2006-2007 թվականներին նա հայտնվել է «Հաշիշ» հեռուստասերիալի չորս էպիզոդներում՝ կատարելով Քեթի՝ Էնդի Բոտվինայի նախկին ընկերուհու դերը։ 2006 թվականի սեպտեմբերին հայտնի է դարձել, որ Դեշանելը Պենելոպա Սֆիրսի «Ջուլիսի ավետարանը» ֆիլմում խաղալու է 1960-ական թվականների երգչուհի Ջենիս Ջոպլինի դերը։ Ֆիլմի նկարահանումների սկիզբը նշանակված էր 2006 թվականին, բայց այն անորոշ ժամանակով հետաձգվել է․ ավելի ուշ ֆիլմի թողարկումը նշանակվել է 2012 թվականին, սակայն 2011 թվականին հրաժարվել են նախագծից։ Դեշանելն արտահայտել է իր հիասթափությունն այդ առիթով՝ նշելով, որ երեք տարի աշխատել է Ջոպլինի երգեցողական ձայնի նմանակման վրա։

2007 թվականին Դեշանելը հայտնվել է երկու մանկական ֆիլմերում՝ «Կամուրջ դեպի Տերաբիթիա», որում խաղացել է Ջեսիի՝ արտասովոր երաժշտության ուսուցչուհու դերը և «Բռնիր ալիքը» անիմացիոն ֆիլմում, որում հնչյունավորել է պինգվին Լենի Ալիկաիին։ Միևնույն տարում խաղացել է Դի Ջիի «Կախարդված թագավորություն» մինի սերիալի գլխավոր հերոսուհու դերը։ Դեշանելը նաև հնչյունավորել է «Players in Pigtails» մանկական գիրքը։ 2008 թվականի ապրիլին նա հնչյունավորել է «Սիմփսոնները» մուլտսերիալի Կլետուսի դստեր՝ Մերիի կերպարը, իսկ հունիսին Մարկ Ուոլբերգի հետ նկարահանվել է Մ․ Նայթա Շյամալանի «Երևույթ» էկոլոգիական թրիլերում։ 2008 թվականին նկարահանվել է «Գիգանտիկ» և «Միշտ ասա «Այո»» (Ջիմ Քերրիի հետ) ֆիլմերում։

2009 թվականին Դեշանելը Ջոզեֆ Գորդոն-Լևիթի հետ միասին նկարահանվել է «Ամռան 500 օր» կատակերգական մելոդրամայում։ Հարաբերությունների զարգացման ու ավարտի մասին այս ֆիլմն արժանացել է լայն գովասանքի և առաջադրվել է «Ոսկե գլոբուս» մրցանակի որպես լավագույն ֆիլմ։ Միևնույն թվականին Դեշանելը կատարել է հյուրային խաղ «Ոսկորներ» սերիալի ամանորյա էպիզոդում։ Առաջին անգամ քրոջ՝ Էմիլիի հետ նկարահանվելով, Զոուին կատարել է Մարգարետ Ուայթսելի՝ բժիշկ Թեմպերանս Բրենանի (Էմիլի) հեռավոր բարեկամուհու դերը։

2011 թվականին Դեշանելը կատարել է Բելլադոննայի դերը «Ձերդ մեծություն» ֆանտաստիկ կատակերգությունում՝ նկարահանվելով Նատալի Փորտմանի և Ջեյմս Ֆրանկոյի հետ։ 2011 թվականի սեպտեմբերից սկսած նկարահանվել է «Նորեկ» սերիալում, որում խաղացած դերի համար առաջադրվել է «Էմմի» և «Ոսկե գլոբուս» մրցանակների։ 2012 թվականի փետրվարի 11-ին եղել է «Շաբաթ երեկոյան ուղիղ եթերում» հեռուստաշոուի հաղորդավարը։

Ֆիլմերի երաժշտություն 
«Նոր տղա» ֆիլմն առաջինն էր, որում Դեշանելը երգ է կատարել։ «Էլֆ» ֆիլմում նա Ուիլ Ֆերրելի հետ միասին ցնցուղի տակ երգել է «Baby, It’s Cold Outside» երգը, ինչպես նաև Լեն Ռեդբոունի հետ երգել է ֆիլմի սաունդթրեքը։ Նրա դաշնամուրային «Bittersuite» ստեղծագործությունը օգտագործվել է «Ապրելով ձմեռ» (2004) ֆիլմում, որում նկարահանվել է Ուիլ Ֆերրելի և Էդ Հարիսի հետ միասին։ Ֆիլմում Դեշանելը նաև կատարել է «My Bonnie Lies over the Ocean» երգը։

«Մի անգամ ներքնակի վրա» (2005) հեռուստամյուզիքլում Դեշանելը կատարել է «An Opening for a Princess», «In a Little While», «Normandy» և «Yesterday I Loved You» երգերը, «Ինչպես վախկոտ Ռոբերտ Ֆորդը սպանեց Ջեսսի Ջեյմսին» (2007) ֆիլմում՝ «A Bird in a Gilded Cage» հին կաբարե երգը։ «Կամուրջ դեպի Տերաբիթիա» ֆիլմում (2007) Դեշանելը դպրոցականների հետ միասին կատարել է «Someday» և «Why Can’t We Be Friends?» երգերը։

«Միշտ ասա «Այո»» ֆիլմում (2008) Դեշանելը ֆիլմում և ֆիլմի սաունդթրեքում կատարել է մի քանի երգ, ինչպես նաև «Munchausen by Proxy» հորինված երաժշտական խմբի երգչուհու դերում Von Iva էլեկտրո-սոուլ-փանկ խմբի հետ միասին կատարել է «Uh-Huh» և «Sweet Ballad» երգերը։

«Ամռան 500 օր» ֆիլմում (2009) Դեշանելը She & Him դուետով երգել է The Smiths խմբի «Please, Please, Please Let Me Get What I Want» երգի քավեր տարբերակը, որը նաև ներառվել է ֆիլմի սաունդթրեքի մեջ։ Նաև կատարել է Նենսի Սինատրայի «Sugar Town» երգի քավեր տարբերակը։ Բացի այդ, «Ամռան 500 օր» ֆիլմի ռեժիսոր Մարկ Ուեբը զբաղվել է She & Him դուետի «Why Do You Let Me Stay Here?» երգի տեսահոլովակի ռեժիսորությամբ։

Դեշանելը Ջեյմս Ֆրանկոյի հետ միասին «Ձերդ մեծություն» ֆիլմում (2011) երգել է «The Greatest Most Beautiful Love Song in All the Land» երգը։ Նա նաև կատարել է մի շարք երգեր Մեթ Ուորդի հետ միասին «Վինի Թուխը և իր ընկերները» մուլտֆիլմի (2011) սաունդթրեքի համար։

Առանձին երաժշտություն 

2001 թվականին Դեշանելը դերասանուհի Սամանտա Շելթոնի հետ միասին կազմակերպել է «If All the Stars Were Pretty Babies» ջազ-կաբարե համարը։ Զույգը հանդես է եկել Լոս Անջելեսում։ 2007 թվականի մարտին Դեշանելը մասնակցել է Ջեյսոն Շվարցմանայի Coconut Records խմբի Nighttiming ալբոմի «Slowly» և «Ask Her to Dance» երգերի ձայնագրմանը։ 2007 թվականի մայիսին Մեթ Ուորդը, որն ավելի վաղ բեմում հանդես էր գալիս Դեշանելի հետ, հայտնել է, որ արդեն ավարտում է աշխատանքը նրա դեբյուտային ալբոմի վրա, որում ներկայացվելու էին Դեշանելի կողմից գրված երգերը և որտեղ նա հանդես էր գալու որպես համապրոդյուսեր։ Fox-ը հայտնել է, որ Դեշանելը և Ուորդը ձայնագրվում են «She & Him» կեղծանվան տակ։ Նրանց առաջին ալբոմը, որը կոչվում է Volume One, թողարկվել է Merge Records-ում 2008 թվականի մարտի 18-ին։

2010 թվականի մարտի 23-ին թողարկվել է նրանց Volume Two երկրորդ ալբոմը։ 2010 թվականի գարնանը She & Him դուետը շրջագայել է ԱՄՆ-ով և Եվրոպայով մեկ։ Դեշանելը մասնակցել է «Get On the Road» և «Point Me at Lost Islands» երգերի ձայնագրմանը, իսկ Ուորդը՝ «Held in the Arms of Your Words» և «That Silver Necklace»։

2009 թվականին Դեշանելը ձայնագրել է «The Fabric of My Life» երգը Cotton Incorporated գովազդային գործակալության համար։ Նաև ձայնագրել է Բադդի Հոլլիի «It’s So Easy» երգի քավեր տարբերակը Listen to Me: Buddy Holly ալբոմի համար, որը թողարկվել է 2011 թվականի սեպտեմբերի 6-ին։ Մինչ այդ She & Him դուետը ձայնագրել է «Oh Boy» երգը Rave On Buddy Holly ալբոմ-հավաքածուի համար, որը թողարկվել է 2011 թվականի հունիսին։

2011 թվականի հոկտեմբերի 25-ին Merge Records-ը թողարկել է She & Him դուետի 12 երգից կազմված ամանորյա A Very She & Him Christmas ալբոմը։

Անձնական կյանք 
2009-2012 թվականներին Դեշանելն ամուսնացած է եղել երաժիշտ, «Death Cab for Cutie» և «The Postal Service» խմբերի վոկալիստ Բեն Հիբարդի հետ։

2015 թվականի հունիսի 21-ից Դեշանելն ամուսնացած է պրոդյուսեր Ջեյքոբ Պեչենիկի հետ, որի հետ ամուսնությունից առաջ հանդիպել է 10 ամիս։ Ամուսիններն ունեն երկու երեխա՝ Էլսի Օտտեր Պեչենիկն ու Չարլի Վուլֆ Պեչենիկը։ 2019 թվականի սեպտեմբերի 6-ին հայտնի է դարձել, որ Դեշանելն ու Պեչենիկը չորս տարվա ամուսնական կյանքից հետո բաժանվել են։ 2019 թվականի հոկտեմբերի 15-ին նրանք բաժանման հայտ են ներկայացրել դատարան՝ բաժանման պատճառ նշելով «անհաշտելի տարաձայնությունները»։ Բաժանման տարեթիվը 2019 թվականի հունվարի 9-ն է։

Դեշանելն ալերգիա ունի ձվից, կաթնամթերքից և ցորենի սնձանից և նախկինում հետևել է վեգանական դիետայի։ Սակայն 2010 թվականին «Health» ամսագրին տված հարցազրույցում նա ասել է, որ ստիպված է եղել հրաժարվել դիետայից բժշկական ցուցումների պատճառով։ Վեգանական դիետայից հրաժարվելուց մեկ տարի առաջ Զոուին մասնակցել է «Top Chef Masters» հեռուստաշոուի առաջին եթերաշրջանի ութերորդ էպիզոդին, որում շեֆ խորահարները մրցում էին նրա ընտանիքի և ընկերների համար առանց ձվի, կաթնամթերքի, սոյայի և սնձանի օգտագործման վեգանական լանչի պատրաստման մեջ։

Ֆիլմագրություն

Սկավառակագրություն

Սաունդթրեքեր 
 2003: «Baby, It’s Cold Outside» Լեոն Բեդբոունի հետ միասին «Էլֆ» ֆիլմի համար
 2005: «In a Little While» с Մեթյու Մորիսոնի հետ միասին «Մի անգամ ներքնակի վրա» ֆիլմի համար
 2008: չորս երգ «Von Iva» խմբի հետ «Միշտ ասա «Այո»» ֆիլմի համար հորինված «Munchausen By Proxy» խմբի կատարմամբ
 2009: «Sugar Town» «Ամռան 500 օր» ֆիլմի համար
 2011: հինգ երգ «Վինի Թուխը և իր ընկերները» ֆիլմի համար
 2011: «The Greatest Most Beautiful Love Song in All the Land» Ջեյմս Ֆրանկոյի հետ «Ձերդ մեծություն» ֆիլմի համար

Մասնակցություն այն ալբոմներում 
 2008: Acid Tongue 
 2009: Hold Time 
 2010: The Place We Ran From 
 2011: Listen to Me: Buddy Holly

She & Him 

Студийные альбомы
 2008: Volume One
 2010: Volume Two
 2011: A Very She and Him Christmas
 2013: Volume 3

Սինգլներ
 «Why Do You Let Me Stay Here?» 
 «Have Yourself a Merry Little Christmas» 
 «In the Sun»
 «Thieves» 
 «Never Wanted Your Love» 

Սաունդթրեքեր
 2009: «I Put A Spell On You» в «Sweetheart» (Starbucks' CD)
 2007: «When I Get To The Border»
 2009: «Please, Please, Please, Let Me Get What I Want»

Ծանոթագրություններ

Արտաքին հղումներ 

 
 
 

Հունվարի 17 ծնունդներ
1980 ծնունդներ
Լոս Անջելես քաղաքում ծնվածներ
Ամերիկացի կինոդերասանուհիներ
Ամերիկացի հեռուստատեսային դերասանուհիներ
Ամերիկացի երգիչներ
Ամերիկացի փոփ երգիչներ
Ֆեմինիստ արվեստագետներ
Ամերիկացի երաժիշտներ
Ամերիկացի կոմպոզիտորներ
Ամերիկացի փոփ երգչուհիներ
Ամերիկացի ֆեմինիստներ
Ամերիկացի երգահաններ
Ամերիկացի կատակերգուներ